b'\n_START_ARTICLE_\nJastreb\n_START_SECTION_\nKlasifikacija\n_START_PARAGRAPH_\nJastrebi so razvr\xc5\xa1\xc4\x8deni v dve skupini: jastrebi starega sveta in jastrebi novega sveta. Podobnosti med razli\xc4\x8dnima skupinama so posledica konvergentne evolucije.\n_START_SECTION_\nPrehranjevanje\n_START_PARAGRAPH_\nJastrebi redko napadejo zdrave \xc5\xbeivali, lahko pa ubijejo po\xc5\xa1kodovane ali bolne. \xc5\xbdelod\xc4\x8dna kislina teh ptic je izjemno korozivna, kar jim omogo\xc4\x8da, da varno prebavijo z nevrotoksini, virusi in bakterijami oku\xc5\xbeene stare in razpadujo\xc4\x8de ostanke \xc5\xbeivali. V toplej\xc5\xa1ih obmo\xc4\x8djih na Zemlji so za druge mrhovinarje ti ostanki lahko usodni, zato je prisotnost jastrebov pomembna in koristna. Ravno zaradi teh sposobnosti je prebavni sistem jastrebov tema raziskav, ki bi lahko bile koristne tudi za ljudi. Ena izmed teh je sposobnost dezinficiranja trupel glodavcev, ki prena\xc5\xa1ajo hantavirus, za katerega pa ni ne protivirusne terapije in ne cepiva.\n_START_SECTION_\nOgro\xc5\xbeenost\n_START_PARAGRAPH_\n\xc5\xa0tevilo jastrebov v Ju\xc5\xbeni Aziji, predvsem v Indiji in v Nepalu, se je v zadnjih 10-15 letih drasti\xc4\x8dno zmanj\xc5\xa1alo. Do leta 2003 se je njihovo \xc5\xa1tevilo zmanj\xc5\xa1alo za 95\xc2\xa0%, v letu 2008 pa je bil upad populacije jastrebov \xc5\xbee 99,9%, za kar naj bi bila kriva uporaba veterinarskega zdravila Diclofenac v \xc5\xbeivinoreji. Ker se jastrebi hranijo tudi z ostanki poginulih \xc5\xbeivali, zdravljenih s tem zdravilom, se ta pri\xc4\x8dne nabirati v njihovem telesu, ki pa nima potrebnega encima za razgradnjo zdravila. Zastrupitev tako vodi v odpoved ledvic in pogin._NEWLINE_Indijska vlada se je pozno pri\xc4\x8dela zavedati dejstev in vendarle prepovedala uporabo zdravila pri \xc5\xbeivalih, kljub prepovedi pa lahko traja desetletja, preden si bo populacija jastrebov popolnoma opomogla. Z istim problemom so se sre\xc4\x8dali tudi v Nepalu, kjer se trudijo za\xc5\xa1\xc4\x8dititi preostale jastrebe.'